**Lipták Nándor:**

**Hűtőszekrények a réten**

Amikor legutóbb a réten jártam,

Csodás tojásfehér hűtőszekrények vitatkoztak

Azon, kinek feleslegesebb élete,

És bár a vita a levegőben ragadt,

A hóvirágoknak helye már nem maradt.

A hűtők úgy tettek, mintha nem lennének kidobva,

De minden reggel rájuk virradt az emberi hülyeség hajnala.

Tavaly még a rajongásunk tárgya volt ez

A digitális gépcsoda, idén már csak

Patkányok éléskamrája vagy búvóhelye,

Ha hirtelen zápor vagy zivatar közeledne.

Fagyasztóban hagyott szomorkodó pizza, dobozáról

Egy olasz séf pufók arca vigyorog vissza.

A zöld tengerből már csak ezek

A fehér jéghegyek merednek az égnek.

Ezt mi csináltuk, végre van elég jég és jéghegy!

A melegben sem olvad ám, hihetetlen találmány!

Te meg már féltél ugye, hogy a globális

Klímamumus éjjel ágyad alól előbújik,

Arcodba nevetve belekarmol, és itt hagy

Téged ebben a felmelegedett világban, egy olvadó

Fagyival, egy kidobott hűtővel, a tönkretett réten.